LV Eiropas Savienības Oficiālais Vēstnesis L 11/6

KOMISIJAS REGULA (EURATOM) Nr. 66/2006

(2006. gada 16. janvāris),

ar ko mazu daudzumu rūdu, izejmateriālu un īpašu skaldmateriālu pārvešanu atbrīvo no to noteikumu piemērošanas, kuri paredzēti nodaļā par piegādēm

EIROPAS KOPIENU KOMISIJA,

ņemot vērā Eiropas Atomenerģijas Kopienas dibināšanas līgumu, un jo īpaši tā 2. panta d) punktu un 74., 77., 124. un 161. pantu,

tā kā:

(1) Komisijas 1966. gada 29. novembra Regula Nr. 17/66/Euratom, ar ko mazu daudzumu rūdu, izejmateriālu un īpašu skaldmateriālu pārvešanu atbrīvo no to noteikumu piemērošanas, kuri paredzēti nodaļā par piegādēm (1) ir būtiski grozīta (2). Skaidrības un praktisku iemeslu dēļ minētā regula ir jākodificē.

(2) Kopienas nosacījumi kodolmateriālu piegādēm ļauj piemērot Līguma 74. pantā paredzēto atbrīvojumu tā, lai visiem lietotājiem varētu nodrošināt regulāru un objektīvu rūdu, izejmateriālu un īpašo skaldmateriālu piegādi,

IR PIEŅĒMUSI ŠO REGULU.

1. pants

No Līguma VI nodaļas II apakšnodaļas noteikumiem attiecībā uz rūdām un urāna un torija izejmateriāliem ir atbrīvota:

a) tādu daudzumu pārvešana un imports Kopienā, kas vienā reizē nepārsniedz vienu tonnu urāna un/vai torija, katram izmantotājam 5 tonnu robežās gadā attiecībā uz katru no šiem materiāliem;

b) tādu daudzumu eksports no Kopienas, kas nepārsniedz vienu tonnu urāna un/vai torija, katram eksportētājam 5 tonnu robežās gadā attiecībā uz katru no šiem materiāliem.

2. pants

No Līguma II sadaļas VI nodaļas noteikumiem attiecībā uz īpašiem skaldmateriāliem atbrīvota tādu elementārās formas daudzumu pārvešana un imports Kopienā, kā arī eksports no tās, kas vienā reizē nepārsniedz 200 gramus urāna-235, urāna-233 vai plutonija katram izmantotājam 1 000 gramu robežās gadā. Importam un eksportam to piemēro, ievērojot sadarbības līgumu, ko Kopiena noslēgusi ar trešām valstīm, noteikumus.

3. pants

Katra persona, kas importē vai eksportē, un katrs piegādātājs, kurš pārvadā Kopienā, atbilstīgi atbrīvojumiem, kas paredzēti 1. un 2. pantā, iesniedz Apgādes aģentūrā ceturkšņa pārskatu par šādiem darījumiem, sniedzot šādu informāciju:

a) piegādes līguma noslēgšanas datums;

b) līgumslēdzēju pušu vārdi vai nosaukumi;

c) materiālu ražošanas vieta;

d) šo materiālu ķīmiskās un fizikālās (vai ķīmiskās vai fizikālās) īpašības;

e) daudzumi, kas izteikti metriskās mērvienībās;

f) šo rūdu, izejmateriālu un īpašo skaldmateriālu izmantošana vai paredzamā izmantošana.

Pirmās daļas e) punktā paredzētajos pārskatos urāna vai torija saturu rūdās un izejmateriālos izsaka kilogramos, un attiecīgi urāna-233, urāna-235 vai plutonija saturu īpašos skaldmateriālos – gramos. Skaitļus, kas satur decimāldaļas, atkarībā no tā, vai decimāldaļa lielāka vai mazāka par 0,5, noapaļo līdz tuvākam lielākajam vai mazākajam veselajam skaitlim. Ja decimāldaļa vienāda ar 0,5, tad skaitli noapaļo līdz tuvākam lielākajam vai mazākajam veselajam skaitlim atkarībā no tā, vai cipars pirms decimāldaļas ir pāra vai nepāra skaitlis.

Ikmēneša pārskatu iesniedz aģentūrā mēneša laikā no katra tā ceturkšņa beigām, kad veiktas šajā regulā minētās darbības.

4. pants

Regulu Nr. 17/66/Euratom atceļ.

Atsauces uz atcelto regulu uzskata par atsaucēm uz šo regulu un lasa saskaņā ar atbilstības tabulu, kas atrodas II pielikumā.

5. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2006. gada 16. janvārī Komisijas vārdā — priekšsēdētājs José Manuel BARROSO

(1) OV 241, 28.12.1966., 4057./66. lpp. Regulā grozījumi izdarīti ar Regulu (Euratom) Nr. 3137/74 (OV L 333, 13.12.1974., 27. lpp.).

(2) Sk. I pielikumu.